ROZHODNUTIE KOMISIE
z 30. decembra 2004,
ktorým sa mení a dopĺňa rozhodnutie 2004/666/ES, pokiaľ ide o opätovné zavedenie očkovania v niektorých oblastiach Talianska postihnutých nízkopatogénnou vtáčou chrípkou a rozšírenie opatrení na kontrolu pohybu
(oznámené pod číslom dokumentu K(2004) 5541)
(Text s významom pre EHP)
(2005/10/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
so zreteľom na smernicu Rady 92/40/EHS z 19. mája 1992, ktorou sa zavádzajú opatrenia Spoločenstva na kontrolu moru hydiny (3), a najmä na jej článok 16,
so zreteľom na smernicu Rady 2002/99/ES ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), a najmä na jej článok 4 ods. 1 a 3 a článok 13 ods. 3,
keďže:
(1)
V súlade s rozhodnutím Komisie 2002/975/ES z 12. decembra 2002 o zavedení očkovania na doplnenie opatrení na kontrolu infekcie nízkopatogénnymi kmeňmi vtáčej chrípky v Taliansku a o zvláštnych opatreniach na kontrolu premiestňovania (5) sa v istých oblastiach Talianska realizoval program očkovania na kontrolu infekcie podtypom nízkopatogénneho kmeňa vtáčej chrípky H7N3. V rámci stratégie DIVA sa použila heterelogická očkovacia látka podtypu H7N1, ktorá umožňuje odlíšenie nakazenej a zaočkovanej hydiny. Od septembra 2003 sa nezistilo nijaké ďalšie šírenie tohto terénneho kmeňa.
(2)
Podľa rozhodnutia Komisie 2004/666/ES z 29. septembra 2004 o zavedení očkovania ako doplnenia opatrení na kontrolu infekcií spôsobených nízkopatogénnou vtáčou chrípkou v Taliansku a o špecifických opatreniach na kontrolu pohybu a o zrušení rozhodnutia 2002/975/ES (6) sa schválil nový očkovací program v menšej oblasti Talianska v porovnaní s predchádzajúcou očkovacou kampaňou podľa rozhodnutia 2002/975/ES. V tomto novom programe sa používa dvojitá (bivalentná) očkovacia látka, ktorá obsahuje obidva podtypy vtáčej chrípky H5 a H7. Pre oblasť, v ktorej očkovanie prebieha, platí zákaz obchodu s hydinou a násadovými vajcami vnútri Spoločenstva, pričom podmienky obchodu s čerstvým mäsom z očkovanej hydiny vnútri Spoločenstva sú stanovené v uvedenom rozhodnutí.
(3)
Od polovice septembra 2004 existujú dôkazy o tom, že nízkopatogénna vtáčia chrípka rovnakého podtypu H7N3 sa opäť objavuje v tých oblastiach Talianska, ktoré už týmto ochorením boli postihnuté.
(4)
Napriek tomu, že sa doteraz táto infekcia zdanlivo vyskytovala len v rámci vymedzeného územia podľa obmedzení ustanovených v rozhodnutí 2004/666/ES, vhodným opatrením na zabránenie ďalšiemu možnému šíreniu tohto ochorenia by bolo opätovné zavedenie očkovania v hraničných oblastiach. Okrem toho by bolo vhodné rozšíriť reštriktívne opatrenia ustanovené v tomto rozhodnutí.
(5)
V súvislosti s dostupnosťou očkovacej látky by sa v očkovacej kampani mala používať monovalentná očkovacia látka vhodná na ochranu pred súčasnými nákazami podtypom H7N3.
(6)
Okrem toho by sa malo v záujme uľahčenia vnútroštátneho používania zmeniť aj označovanie zdravotnej neškodnosti čerstvého hydinového mäsa, ktoré nie je určené na obchodovanie vnútri Spoločenstva ani na odoslanie do tretích krajín, ako je ustanovené v rozhodnutí 2004/666/ES.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2004/666/ES sa mení a dopĺňa takto:
1.
Článok 1 sa nahrádza takto:
„Článok 1
1. Program očkovania proti vtáčej chrípke, ktorý Taliansko predložilo Komisii, sa schvaľuje. Vykoná sa v oblastiach uvedených v prílohe I, pričom sa použije bivalentná očkovacia látka, a v oblastiach uvedených v prílohe II sa použije monovalentná očkovacia látka.
2. Oblasti uvedené v prílohách I a II budú pod intenzívnou kontrolou a dohľadom, tak ako je stanovené v programe očkovania uvedenom v odseku 1.“
2.
V článkoch 2 a 3 sa slová „príloha I“ nahrádzajú slovami „prílohy I a II“.
3.
Článok 5 sa mení a dopĺňa takto:
a)
v odseku 1 sa úvodná veta nahrádza takto:
„Čerstvé hydinové mäso bude označené značkou v tvare obdĺžnika, obsahujúcou číslo schválenia zariadenia, avšak nie písmenami C.E., a neodošle sa z Talianska, ak pochádza z:“
b)
v odseku 2 sa slová „príloha II k smernici Rady 2002/99/ES“ nahrádzajú slovami „odsek 1“.
4.
V článku 6 sa v úvodnej vete nahrádzajú slová „príloha I“ slovami „prílohy I y II“.
5.
V prílohe I sa názov „Oblasť očkovania“ nahrádza názvom „Oblasť, kde sa vykonáva očkovanie bivalentnou očkovacou látkou“.
6.
V prílohe II sa názov „Oblasť hraničiaca s oblasťou očkovania, kde sa vykonáva intenzívne sledovanie“ nahrádza názvom „Oblasť, kde sa vykonáva očkovanie monovalentnou očkovacou látkou“.
Článok 2
Toto rozhodnutie je určené členským štátom.
V Bruseli 30. decembra 2004